[pic] | EUROPA-KOMMISSIONEN |

Bruxelles, den 16.2.2011

KOM(2011) 67 endelig

2011/0035 (NLE)

Forslag til

RÅDETS AFGØRELSE

af […]

om fastlæggelse af Den Europæiske Unions holdning på femte partskonference under Stockholmkonventionen om persistente organiske miljøgifte (POP), for så vidt angår forslaget om ændring af bilag A

BEGRUNDELSE

Stockholmkonventionen om persistente organiske miljøgifte (POP)[1] blev vedtaget i maj 2001 efter afslutningen på tre års forhandlinger inden for rammerne af De Forenede Nationers Miljøprogram (UNEP). Det Europæiske Fællesskab og medlemsstaterne[2] er parter i konventionen[3], og konventionens bestemmelser blev gennemført i EU's lovgivning ved Europa-Parlamentets og Rådets forordning (EF) 850/2004 af 29. april 2004 om persistente organiske miljøgifte og om ændring af direktiv 79/117/EØF[4] (i det følgende benævnt POP-forordningen).

Stockholmkonventionens overordnede mål er at beskytte menneskers sundhed og miljøet mod persistente organiske miljøgifte. Der henvises specifikt til forsigtighedsprincippet, som det er kommet til udtryk i princip 15 i Rioerklæringen fra 1992 om miljø og udvikling. Dette princip konkretiseres i artikel 8, hvor der er regler for opførelse af andre kemikalier i bilaget til konventionen.

Der er forbud mod fremstilling og anvendelse af de 9 oprindelige kemikalier i bilag A til Stockholmkonventionen, som fremstilles med et bestemt formål (aldrin, chlordan, dieldrin, endrin, hexachlorbenzen, heptachlor, mirex, toxaphen og PCB), undtagen hvor der foreligger en generisk eller specifik undtagelse. Endvidere sættes der i bilag B til Stockholmkonventionen snævre begrænsninger for fremstilling og anvendelse af DDT, et pesticid, der stadig er i brug i mange udviklingslande til bekæmpelse af bærere af malaria og andre sygdomme. Endelig er tre stoffer (PCCD/PCDF, HCB og PCB), der kan dannes og udslippes utilsigtet, opført i bilag C. Disse oprindelige stoffer er suppleret ved tilføjelse af endnu ni nye stoffer (kommercielt octa-BDE, kommercielt penta-BDE, PFOS-forbindelser, chlordecon, hexabrombiphenyl, alfa-hexachlorcyclohexan, beta-hexachlorcyclohexan, lindan og pentachlorbenzen) i bilagene ved beslutninger, som blev truffet på den fjerde partskonference i maj 2009.

På den femte partskonference i april 2011 skulle der blive vedtaget en beslutning om at optage et nyt stof (endosulfan) i bilag A til Stockholmkonventionen efter indstilling fra EU i 2007.

TILFØJELSE AF NYE POP-STOFFER I KONVENTIONENS BILAG

I henhold til artikel 8 i konventionen kan parterne forelægge sekretariatet forslag til opførelse af kemikalier i bilag A, B og/eller C. Sekretariatet skal kontrollere, om forslaget indeholder de nødvendige oplysninger. Hvis forslaget er tilfredsstillende, sendes det til Komitéen for Vurdering af Persistente Organiske Miljøgifte. Komitéen undersøger forslaget under hensyntagen til alle indgivne oplysninger. Hvis Komitéen for Vurdering af Persistente Organiske Miljøgifte beslutter, at kriterierne er opfyldt, skal det gennemgå forslaget og udarbejde et udkast til risikoprofil.

Hvis gennemgangen af forslaget fører til den konklusion, at kemikaliet som følge af dets transport i miljøet over store afstande kan ventes at ville resultere i en betydelig negativ indvirkning på menneskers sundhed og/eller miljøet og således berettiger til global handling, viderebehandles forslaget, og der udarbejdes en risikohåndteringsevaluering, der omfatter en analyse af mulige kontrolforanstaltninger for kemikaliet. På dette grundlag anbefaler udvalget, hvorvidt partskonferencen skal tage opførelse af kemikaliet i bilag A, B og/eller C i betragtning. Den endelige beslutning træffes af partskonferencen.

REGLER FOR ÆNDRING AF BILAG A, B OG/ELLER C

I henhold til artikel 22 i konventionen kan bilag A, B og/eller C ændres ved en beslutning på partskonferencen, og den træder i kraft et år efter datoen for depositarens underretning om vedtagelsen heraf, undtagen for de parter, der har fravalgt ændringen af bilaget.

STOFFET OG EU-LOVGIVNINGEN

Der er vedtaget en beslutning om ikke at optage endosulfan i Rådets direktiv 91/414/EØF af 15. juli 1991 om markedsføring af plantebeskyttelsesmidler. Alle stoffer, der bliver optaget i Stockholmkonventionens bilag A, B og/eller C[5], skal omfattes af EU's forordning om persistente organiske miljøgifte for at sikre, at gennemførelsen i EU lever op til EU's internationale forpligtelser. Disse internationale instrumenter pålægger ikke blot begrænsninger for visse stoffer, men indeholder også rapporteringskrav, der ligeledes findes i forordningen. Med henblik på at opretholde et passende overblik over, hvordan EU lever op til sine internationale forpligtelser, og for at sikre ensartet rapportering vil det være hensigtsmæssigt at tilføje endosulfan i det relevante bilag til forordningen, selv om stoffet delvis er pålagt begrænsninger ved et andet EU-instrument.

HENSTILLINGER FRA KOMITÉEN FOR VURDERING AF PERSISTENTE ORGANISKE MILJØGIFTE

Komitéen for Vurdering af Persistente Organiske Miljøgifte besluttede på sit femte møde i oktober 2010 at anbefale, at teknisk endosulfan (CAS-nr. 115-29-7), isomerer heraf (CAS-nr. 959-98-8 og CAS-nr. 33213-65-9) og endosulfansulfat (CAS-nr. 1031-07-8) optages i konventionens bilag A med specifikke undtagelser, og at forelægge denne anbefaling for partskonferencen til behandling på mødet den 25.-29. april 2011 i henhold til konventionens artikel 8, stk. 9.

Partskonferencen kan blive nødt til at træffe beslutning om eventuelle tidsbegrænsede undtagelser, således at nogle af parterne får mulighed for en gradvis indførelse af kravet om afvikling af endosulfan, isomerer heraf og endosulfansulfat.

EU'S HOLDNING

På baggrund af ovenstående anbefales det, at EU på Stockholmkonventionens femte partskonference støtter vedtagelsen af en ændring af Stockholmkonventionen, som består i, at teknisk endosulfan, isomerer heraf og endosulfansulfat tilføjes i bilag A.

2011/0035 (NLE)

Forslag til

RÅDETS AFGØRELSE

af […]

om fastlæggelse af Den Europæiske Unions holdning på femte partskonference under Stockholmkonventionen om persistente organiske miljøgifte (POP), for så vidt angår forslaget om ændring af bilag A

RÅDET FOR DEN EUROPÆISKE UNION HAR –

under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 9,

under henvisning til forslag fra Kommissionen[6] og

ud fra følgende betragtninger:

1. I overensstemmelse med traktatens artikel 191 er et af målene for EU's politik på miljøområdet at fremme foranstaltninger til løsning af de globale miljøproblemer på internationalt plan.

2. EU ratificerede den 16. november 2004 Stockholmkonventionen om persistente organiske miljøgifte (i det følgende benævnt konventionen) på baggrund af Rådets afgørelse 2006/507/EF af 14. oktober 2004 om indgåelse på Det Europæiske Fællesskabs vegne af Stockholmkonventionen om persistente organiske miljøgifte[7].

3. EU har gennemført konventionens bestemmelser i EU-lovgivningen ved Europa-Parlamentets og Rådets forordning (EF) nr. 850/2004 af 29. april 2004 om persistente organiske miljøgifte og om ændring af direktiv 79/117/EØF[8] (i det følgende benævnt POP-forordningen).

4. EU lægger stor vægt på, at konventionens bilag A, B og/eller C gradvis og under hensyntagen til forsigtighedsprincippet udvides med nye stoffer, der opfylder betingelserne for POP-stoffer, med henblik på at leve op til konventionens målsætninger og til de tilsagn, som alle regeringerne gav på topmødet i Johannesburg i 2002 om at mindske de negative virkninger af kemikalier inden 2020.

5. I henhold til artikel 22 i konventionen kan bilag A, B og/eller C ændres ved en beslutning på partskonferencen, og den træder i kraft et år efter datoen for depositarens underretning om en ændring, undtagen for de parter, der har fravalgt ændringen af bilaget.

6. EU indstillede i 2007 endosulfan til optagelse i bilagene, og Komitéen for Vurdering af Persistente Organiske Miljøgifte, der er oprettet i medfør af konventionen, har afsluttet sit arbejde vedrørende stoffet. Komitéen har fundet, at endosulfan opfylder konventionens kriterier. Det ventes, at den kommende partskonference under konventionen beslutter, at teknisk endosulfan, isomerer heraf og endosulfansulfat opføres i konventionens bilag A. Der vil muligvis bliver anmodet om specifikke undtagelser (tidsbegrænsede undtagelser for nogle parter), og EU bør være i stand til at reagere på sådanne anmodninger på COP5.

7. Endosulfan er omfattet af Kommissionens beslutning af 2. december 2005 om afvisning af at optage endosulfan i bilag I til Rådets direktiv 91/414/EØF og om tilbagekaldelse af godkendelser af plantebeskyttelsesmidler[9], der indeholder dette aktive stof[10].

8. En ændring af konventionens bilag A for så vidt angår teknisk endosulfan, isomerer heraf og endosulfansulfat vil kræve, at POP-forordningen ændres. I henhold til forordningens artikel 14, stk. 1, kan ændringer i forordningens bilag, når nye stoffer optages i konventionen, vedtages efter den normale udvalgsprocedure i artikel 5 og 7 i afgørelse 1999/468/EF, jf. bestemmelserne i afgørelsens artikel 8.

9. Ændringerne af bilag A bør støttes —

VEDTAGET DENNE AFGØRELSE:

Eneste artikel

På den femte partskonference under Stockholmkonventionen giver Kommissionen på EU's vegne sin støtte til vedtagelse af ændring af Stockholmkonventionen for så vidt angår tilføjelse af endosulfan i bilag A.

Udfærdiget i Bruxelles, den .[…]

På Rådets vegne

Formand [...]

[1] http://www.pops.int/documents/convtext/convtext_en.pdf

[2] Tre EU-medlemsstater har endnu ikke ratificeret konventionen (Irland, Italien og Malta).

[3] EUT L 209 af 31.7.2006, s. 1.

[4] EUT L 158 af 30.4.2004, s. 7.

[5] Det samme gælder for stoffer, der tilføjes i bilag I, II og/eller III til FN-ECE-protokollen om persistente organiske miljøgifte.

[6] EUT C […] af […], s. […].

[7] EUT L 209 af 31.7.2006, s. 1.

[8] EUT L 158 af 30.4.2004, s. 7.

[9] EFT L 230 af 19.8.1991, s. 1.

[10] EUT L 317 af 3.12.2005, s. 25.